***Vestens tøffeste sheriff*** (originaltittel: ***The Sheriff of Fractured Jaw***) er en britisk westernkomedie fra 1958, regissert av Raoul Walsh og produsert av Angel Productions og 20th Century Fox. I hovedrollene spiller Kenneth More og Jayne Mansfield. Filmen handler om en naiv britisk mann som reiser til Det ville vesten for å selge våpen for familiebedriften. Manus er skrevet av Howard Dimsdale, basert på novellen «The Sheriff of Fractured Jaw», skrevet av Jacob Hay, fra 1954.

Handling
--------

Jayne Mansfield i *Vestens tøffeste sheriff*.
Handlingen begynner i London på slutten av 1800-tallet. Britiske Jonathan Tibbs er ansatt i familiebedriften Tibbs & Company som har produsert våpen siden 1605. Salget går imidlertid ganske dårlig og Jonathan bestemmer seg for å reise til Det ville vesten i håp om å få selge mer der.

Fremme i USA reiser han med hest og vogn sammen med en gruppe mennesker for å komme til Fractured Jaw der han skal bo. Han blir advart av en av de andre passasjerene om at byen domineres av de to rivaliserende bandene Box-T and Lazy-S. Jonathan tror ikke at han er i noen fare, ettersom han ikke har tenkt å blande seg opp i konflikten dem imellom. Underveis blir de angrepet av indianere. Naive Jonathan skjønner ikke alvoret og bestemmer seg for å ta en prat med dem. Han sniker seg innpå høvdingen deres og får snappet til seg våpenet hans. Etter å ha forklart høvdingen at de ikke hadde noen grunn til å angripe, gir han våpenet tilbake og tar høvdingen i hånden. Høvdingen avblåser angrepet og indianerne trekker seg tilbake.

Vel fremme i Fractured Jaw sjekker Jonathan inn på det lokale hotellet drevet av den vakre, men tøffe Kate. Noen medlemmer av Box-T får høre om hans heltemot i møte med indianerne, og er svært nysgjerrig på om han er en av Lazy-S nyeste medlemmer. Senere på kvelden går Jonathan til hotellbaren. Da Box-T-medlemmene Clayborne og Keeno får øye på ham får de borgermesteren, «Doc» Masters, til å spørre om han har tilknytning til Lazy-S. Jonathan misforstår spørsmålet og svarer at han har tenkt å oppsøke dem neste dag. Clayborne beordrer Keeno til av å ta seg av ham. Keeno inviterer Jonathan med på en drikkelek, der bare Jonathan må drikke. Jonathan insisterer på at Keeno må drikke sammen med ham, men Keeno kaster brennevinen i glasset fra seg. Jonathan tror at det er en lokal skikk og gjør det samme. Han treffer tilfeldigvis Johnny som Keeno har en tidligere konflikt med. Johnny tror at det var Keeno som kastet brennevinet og dreper han. Jonathan er sjokkert over lovløsheten i byen og mener at noen burde ta ansvar. Borgermesteren utnevner da den svært berusede Jonathan til byens nye sheriff.

Neste morgen prøver han å snakke seg ut av stillingen som sheriff, men blir overtalt av borgermesteren til å ta ansvaret. Da en av medlemmene av Lazy-S kommer inn i baren til Kate, blir Jonathan informert om at man ikke har lov til å bære våpen i byen og at han derfor må fjerne våpenet sitt. Ved hjelp av et skjult våpen i ermet, som kontrolleres av muskelspenninger, utfører Jonathan sitt første oppdrag. Kate blir svært imponert og tar ham med inn på kontoret sitt. Hun blir sjokkert da hun får vite at våpenet hans ikke er ladd og at han faktisk ikke engang kan skyte. Hun tilbyr seg dermed å lære ham det. De reiser ut av byen for trene, men blir etterhvert mer opptatt av hverandre enn av skytetreningen. På vei tilbake til byen frir Jonathan til Kate som svarer ja. Etter å ha fraktet henne tilbake til hotellet bestemmer Jonathan seg for å prøve å få solgt noen våpen. På veien blir han blir vitne til et tilfeldig møte mellom et ubevæpnet medlem av Lazy-S og et bevæpnet medlem av Box-T. Han sniker seg innpå Box-T-medlemmet og sender han avgårde. Da Lazy-S-medlemmet kommer bort for å takke ham, forsikrer Jonathan om at han slett ikke har valgt side.

Like etterpå blir Jonathan kidnappet av indianere, men da de skal til å drepe ham blir han gjenkjent av høvdingen som han hadde møtt tidligere. Jonathan får tilbudet om å bli høvdingens sønn, og blir tvunget til å takke ja da alternativet er å bli drept. Etter å ha deltatt på aktiviteter sammen med indianerne, får han utdelt tre koner av høvdingen. Jonathan forklarer at han ikke kan bo med dem ennå da han først må venne seg til tanken på å være indianer.

I mellomtiden er alle i Fractured Jaw overbevist om at Jonathan er død, og overraskelsen er derfor stor da han vender tilbake uten en skramme. Han har til og med gjort en handel der han byttet våpen mot pelser. Da borgermesteren spør ham hvem han hadde gjort handelen med forteller han at det var indianerne. Både borgermesteren og Kate er rystet, og det hjelper lite at Jonathan prøver å forsikre dem om at våpnene ikke vil bli brukt mot de hvite. De tre blir avbrutt av nyheten om at Box-T er på vei til byen for å angripe Lazy-S. Mens byens innbyggere flykter bestemmer Jonathan seg for å prøve å snakke fornuft til de rivaliserende bandene.

Det går ikke lang tid før han blir oppdaget av Box-T. De er ikke interessert i å snakke med ham og begynner å skyte. Jonathan må skjule seg bak en stein for å ikke bli truffet. Kate som har fulgt etter ham er rasende, men sitter seg sammen med ham bak steinen. Like etterpå ankommer også Lazy-S. Det blir raskt klart for de to bandene at Jonathan ikke samarbeider med noen av dem, så de bestemmer seg for å samarbeide seg imellom for å drepe ham. De blir avbrutt da indianerne kommer for å forsvare deres bror. Jonathan sørger for at ingen av bandemedlemmene blir drept, men at de i stedet blir eskortert av indianerne tilbake til byen der de kan fengsles.

Noen dager senere har freden senket seg i Fractured Jaw, etter at Jonathan har utnevnt flere indianere som assistenter. Alle medlemmene i Box-T and Lazy-S er fengslet, og de går derfor med på en avtale om å holde fred både seg imellom og med indianerne for å få slippe ut. Da Jonathan og Kate skal gifte seg, blir Kate blir fulgt opp kirkegulvet av indianerhøvdingen før paret blir viet av borgermesteren.

Rolleinnehavere
---------------

* Kenneth More som Jonathan Tibbs/Fleet Iron Hat
* Jayne Mansfield som Kate
* Henry Hull som borgermester «Doc» Masters
* Reed De Rouen som Clayborne
* Gordon Tanner som Bud Wilkins
* Jonas Applegarth som Running Deer
* Joe Buffalo som Red Wolf
* Bruce Cabot som Jack
* Robert Morley som onkel Lucius
* Ronald Squire som Toynbee, onkel Lucius' advokat
* David Horne som James, onkel Lucius' butler
* Eynon Evans som daglig leder i Tibbs & Company
* Charles Farrell som bartender
* William Campbell som Keeno
* Charles Irwin som Luke
* Tucker McGuire som konen til Luke
* Sheldon Lawrence som Johnny
* Susan Denny som Cora
* Brandon Brady som Slim
* Nicholas Stuart som Feeney
* Larry Taylor som den bevæpnede vakten
* Clancy Cooper som en frisør
* Sid James som fylliken
* Jack Lester som kusk
* Donald Stewart som trommeslageren

Bakgrunn og produksjon
----------------------

Manuset er basert på novellen «The Sheriff of Fractured Jaw» fra 1954, skrevet av Jacob Hay. Arthur Dales ble opprinnelig kreditert som manusforfatter, men i realiteten var det skrevet av den svartelistede manusforfatteren Howard Dimsdale. Writers Guild of America rettet ikke offisielt opp feilen før på slutten av 1990-tallet.
Innendørsscenene ble spilt inn på Pinewood Studios i England. Utendørsscenene som skulle forestille Det ville vesten ble spilt inn på ulike steder i Andalucía i Spania, ettersom dette området minnet om Arizona.

Jayne Mansfield var gravid under innspillingen av filmen, men klarte å skjule dette ved hjelp av korsett.

Sanger
------

* «In the Valley of Love» fremført av Jayne Mansfield (dubbet av Connie Francis)
* «If the San Francisco Hills Could Only Talk» fremført av Jayne Mansfield (dubbet av Connie Francis)
* «Strolling Down the Lane with Bill» fremført av Jayne Mansfield (dubbet av Connie Francis)

Mottakelse
----------

Filmen ble ingen stor suksess. *Variety* mente at filmen var lystig, men til tider forutsigbar. Både More og Manfield fikk positiv omtale for sine prestasjoner, og samspillet de imellom ble karakterisert som å passe like bra sammen som «hånd i en hanske». Bosley Crowther i *The New York Times* var langt mer negativ, og mente filmen var «et patetisk forsøk på en westernkomedie». Crowther mente både More og Mansfield virket umotiverte og «ikke tilstede i filmen», men la likevel mesteparten av skylden på et dårlig manus og uengasjerende regi.

Priser og nominasjoner
----------------------

| År | Pristittel | Kategori | Nominert | Resultat |
| --- | --- | --- | --- | --- |
| 1959 | Golden Laurel | Beste kvinnelige musikalprestasjon | Jayne Mansfield | 5.-plass |

Referanser
----------

1. ↑  «Screenplay info for *The Sheriff of Fractured Jaw* (1958)». Turner Classic Movies.
2. 1 2  «Notes for *The Sheriff of Fractured Jaw* (1958)». Turner Classic Movies.
3. ↑  Faris, Jocelyn (1994). *Jayne Mansfield: A Bio-Bibliography*. Greenwood Press. s. 82. ISBN 978-0313285448.
4. ↑  Saxton, Martha (1975). *Jayne Mansfield and the American Fifties*. Houghton Mifflin. s. 96. ISBN 978-0395202890.
5. ↑  Callan, Michael Feeney (1986). *Pink Goddess: Jayne Mansfield Story*. W.H. Allen. s. 118. ISBN 978-0491030854.
6. ↑  «Review: ‘The Sheriff of Fractured Jaw’». *Variety*. 1. januar 1958.
7. ↑  Crowther, Bosley (14. mars 1959). «Screen: Briton Out West; Sheriff of Fractured Jaw' at Paramount». *The New York Times*.

Eksterne lenker
---------------

* (en) *Vestens tøffeste sheriff* på Internet Movie Database Rediger på Wikidata

* (sv) *Vestens tøffeste sheriff* i Svensk Filmdatabas Rediger på Wikidata

* (en) *Vestens tøffeste sheriff* på AllMovie Rediger på Wikidata

* (fr) *Vestens tøffeste sheriff* på Allociné Rediger på Wikidata

* (nl) *Vestens tøffeste sheriff* på MovieMeter Rediger på Wikidata

* (en) *Vestens tøffeste sheriff* på Turner Classic Movies Rediger på Wikidata

* (en) *Vestens tøffeste sheriff* på American Film Institute Rediger på Wikidata

* (en) *Vestens tøffeste sheriff* på Rotten Tomatoes Rediger på Wikidata
* (no) *Artikkelen har ingen egenskaper for filmdatabaser i Wikidata*

Portal: Film